Rasmus Horn Langhoff (S), 2024-05-23:
Tak for det.
Ministeren redegjorde i sin tale for den lange række initiativer, som regeringen har iværksat med bred opbakning fra store dele af Folketinget.
Jeg selv vil særlig fremhæve sidste års aftale om havvind med op til 14 GW grøn strøm svarende til grøn strøm til 14 millioner danske husstande.
Så mange har vi jo som bekendt ikke.
Det er også rigeligt med strøm til, at overskudsstrømmen vil kunne bruges til power-to-x-produktion, der kan bruges herhjemme – det vil være det primære – men altså også vil kunne eksporteres til nabolande.
Det vil nok primært være Tyskland, der virkelig er et stort afsætterland til det her.
Folketingets Klima-, Energi- og Forsyningsudvalg har været rundt at observere den her udvikling ved selvsyn rundtomkring i det danske land.
I starten af året var vi ved Kassø ved Aabenraa for at se sådan et power-to-x-anlæg.
For nylig har vi været ved Rødsand ved Lolland for at besøge havvindmølleparken dér.
Næste udvalgsbesøg er planlagt i Kalundborg, hvor man altså virkelig kan få grøn omstilling i stor skala.
Og det er altså også her, hvor vi kan hilse på Laura Mærsk, Danmarks første containerskib på biometanol.
Så det har altså, må man sige, udvalget og Folketingets helt store interesse og opmærksomhed.
Det viser jo igen, at Danmark er helt i front, når det kommer til grøn energi.
Det er også heldigt og glædeligt, at heldet har tilsmilet Danmark således, at COP 30 næste år afholdes i Brasilien, et af Danmarks stærke energipartnerskabslande, samtidig med at Danmark har formandskabet i EU.
Det havde de brasilianske klimapolitikere også bemærket og glædet sig over, både da udvalget var nede at besøge dem i Brasilien, men også de to gange, hvor de brasilianske klimapolitikere har været forbi udvalget det seneste år.
Nok skal Danmark være i front og levere vores del, men vi er også et lille land og udleder blot 1 pct. af verdens samlede CO 2 .
Sammen og via de her energipartnerskaber kan vi virkelig få ting til at ske og få ting til at rykke.
Vi gør det jo først og fremmest for klimaets skyld, og vi gør det for at sikre grøn og billig energi til danskerne.
Men det handler naturligvis også om sikkerhedspolitik, hvor Danmark skal gøres helt og aldeles uafhængig af fossile brændsler.
Det gælder i den her situation særlig fra Rusland, så vi altså heller ikke bidrager til, at der bliver pumpet penge i den russiske krigsøkonomi.
Det er glædeligt med udbuddet den seneste måned, hvor de første 6 GW havvind er blevet sat i udbud.
Og det er jo så glædeligt, at vi er rigtig godt på vej til at sikre 100 pct. grøn strøm i 2030.
Vi skal naturligvis stadig have opmærksomhed på de barrierer, der kan vise sig undervejs.
NEKST'en spiller en stor rolle, og det kan givetvis være sådan, at vi må forvente, at der skal mere til løbende, og så må vi jo træde til som ansvarlige politikere, når det bliver aktuelt, så vi sikrer, at den gode udvikling fortsætter.
Vi er ikke i mål endnu, men det går den rigtige vej.
Det skal vi ikke bruge til på nogen måde at læne os tilbage i stolen, men vi skal bruge det som brændsel – grøn brændsel – til at fortsætte vores arbejde.
»Folketinget anerkender, at elproduktionen fra vedvarende energi forventes at overstige elforbruget i Danmark inden 2030, og at det skønnes, at vi når 100 pct. grøn gas i 2029.
Samtidig er der behov for, at vi arbejder videre med at fjerne barriererne for den grønne omstilling.
Folketinget peger på, at opstillingen af vedvarende energi ikke kun handler om Danmarks eget forbrug, men også bidrager til den grønne omstilling og forsyningssikkerhed af Europa.
Med åbningen af danmarkshistoriens største havvindsudbud, aftale om energiparker og aftaler om rammevilkår for en brintinfrastruktur
har regeringen og et bredt flertal af Folketingets partier taget vigtige skridt i denne retning.
Den danske forsyningssikkerhed er tæt forbundet til forsyningssikkerheden i EU.
Folketinget opfordrer regeringen til at understøtte den fortsatte omstilling af den danske energi- og forsyningssektor og muligheden for at bidrage med grøn energi til Europa og uafhængighed af Rusland.
Folketinget ønsker at blive orienteret, såfremt forsyningssituationen ændrer sig.«